มหาดไทย กำชับทุกจังหวัด ดูแลพื้นที่จัดงานสงกรานต์ และเส้นทางโดยรอบ พร้อมเฝ้าระวังผู้ขับขี่ที่มีพฤติกรรมเสี่ยงดื่มแล้วขับ และขับรถเร็ว เพื่อลดอุบัติเหตุ
นายสุทธิพงษ์ จุลเจริญ ปลัดกระทรวงมหาดไทย เปิดเผยว่า ตลอดช่วงวันสงกรานต์นี้ ผู้ว่าราชการจังหวัด ทั้ง 76 จังหวัด รวมถึงผู้บริหารองค์กรปกครองส่วนท้องถิ่น ร่วมกับประชาชนในทุกพื้นที่ จัดกิจกรรมวันสงกรานต์อย่างคึกคัก และมีนักท่องเที่ยว ทั้งชาวไทยและชาวต่างประเทศ เดินทางไปร่วมกิจกรรมในสถานที่จัดงานทุกพื้นที่อย่างเนืองแน่น ซึ่งได้ให้แต่ละพื้นที่ร่วมกับผู้จัดงาน ดูแลบริเวณสถานที่จัดงาน พื้นที่ท่องเที่ยว พื้นที่เล่นน้ำสงกรานต์ และเส้นทางโดยรอบพื้นที่โซนนิ่งเป็นพิเศษ เฝ้าระวังผู้ขับขี่ที่มีพฤติกรรมเสี่ยงดื่มแล้วขับ และขับรถเร็ว โดยเฉพาะ กลุ่มผู้ขับขี่รถจักรยานยนต์เล่นน้ำที่ไม่สวมหมวกนิรภัย และรถกระบะบรรทุกคนเล่นน้ำเพื่อลดปัจจัยเสี่ยงที่นำไปสู่การเกิดอุบัติเหตุ โดยเฉพาะ จุดเสี่ยงเกิดอุบัติเหตุบ่อยครั้ง และยังคงเข้มงวดกวดขันการปฏิบัติตามกฎหมายจราจร ตรวจวัดระดับแอลกอฮอล์อย่างเข้มข้น โดยเฉพาะ กวดขันการจำหน่ายเครื่องดื่มแอลกอฮอล์ ไม่ให้มีการลักลอบจำหน่ายเกินเวลาที่กฎหมายกำหนด หรือลักลอบจำหน่ายให้กับเด็ก